Edvard Grieg

Edvardas Hagerupas Grygas (Edvard Hagerup Grieg, 1843 m. birželio 15 d. – 1907 m. rugsėjo 4 d.) – norvegų kompozitorius romantikas ir pianistas. Žymiausi kūriniai – Koncertas fortepijonui a - moll ir muzika dramai „Peras Giuntas“.

Biografija 
Gimė Bergene. Skambinti fortepijonu Grygą mokė motina. 1858 m. jis susipažino su legendiniu Norvegijos smuikininku Ole Bull. Bull’is pastebėjo jaunuolio talentą ir įtikino tėvus išsiųsti jį į Leipcigo konservatoriją. Konservatorijoje Grygas daugiausia dėmesio skyrė fortepijonui. Jam nepatiko konservatorijos disciplina, tačiau sekėsi gerai. 1860 m. išgyveno po sunkios plaučių ligos. Kitamet debiutavo kaip pianistas Švedijoje. 1862 m. baigė studijas Leipcige ir pirmąkart koncertavo Bergene.

1863 m. trejiems metams apsigyveno Kopenhagoje. 1867 m. vedė pusseserę Niną Hagerup. Po metų jiems gimė dukra Aleksandra. 1869 m. ji mirė nuo ligos.

1868 m. Ferencas Listas, dar niekad nematęs Grygo, padėjo jam gauti paramą kelionėms. Jiedu susitiko Romoje 1870-aisiais. Listui paliko įspūdį Grygo pirmoji sonata smuikui, koncertas fortepijonui (kurį Listas čia pat perskaitė iš lapo).

1876 m. Grygas parašo muziką Henriko Ibseno dramos „Peras Giuntas“ pastatymui. Daug pjesių iš šio ciklo išpopuliarėjo kaip orkestrinės siuitos, buvo aranžuotos fortepijonui.

Grygas mirė 1907 m. po ilgos ligos. Su kompozitoriumi atsisveikinti į gatves išėjo tūkstančiai jo gimtojo miesto gyventojų. Jo ir žmonos pelenai palaidoti kalnuose, netoli jo namų.

Kūrybos bruožai 
Grygas įkvėpimo sėmėsi iš norvegų liaudies muzikos. Iš ankstyvųjų darbų paminėtina simfonija ir sonata fortepijonui. Taip pat parašė tris sonatas smuikui su fortepijonu, trumpų pjesių fortepijonui. Kartais vadinamas „šiaurės Šopenu“.

Iš muzikos dramai „Peras Giuntas“ ypač žinomos dalys yra „Rytas“, „Kalnų karaliaus oloje“, „Solveigos daina“,“ „Anitros šokis“. Populiarus Grygo koncertas fortepijonui a – moll, „Holbergo siuita“ styginių orkestrui.

Kūrinių sąrašas 
 Op. 1 – 4 pjesės fortepijonui
 Op. 2 – 4 dainos altui ir fortepijonui
 Op. 3 – Poetiniai paveikslai fortepijonui
 OP. 4 – 6 poemos altui ir fortepijonui
 Op. 5 – Širdies melodijos balsui ir fortepijonui
 Op. 6 – 4 humoreskos fortepijonui
 Op. 7 – Sonata fortepijonui e-moll
 Op. 8 – Sonata smuikui ir fortepijonui Nr. 1, F-dur
 OP. 9 – Romansai ir baladės balsui ir fortepijonui
 OP. 10 – 4 romansai balsui ir fortepijonui
 Op. 11 – Uvertiūra Rudenį
 Op. 12 – Lyrinės pjesės fortepijonui, 1-asis sąsiuvinis (8 pjesės - Arietė, Valsas, Sargo daina, Elfų šokis, Liaudies melodija, Norvegiškoji, Albumo lapelis, Tėvynės daina)
 Op. 13 – Sonata smuikui ir fortepijonui Nr. 2, G-dur
 Op. 15 – Romansai balsui ir fortepijonui
 Op. 16 – Koncertas fortepijonui ir orkestrui a-moll
 Op. 17 – 25 norvegų folklorinės dainos ir šokiai
 Op. 18 – Romansai ir dainos balsui ir fortepijonui
 Op. 19 – Scenos iš kaimo gyvenimo
 Op. 20 – Foran Sydens kloster
 Op. 23 – Peras Giuntas - muzika H. Ibseno dramai
 Op. 24 – Baladė fortepijonui (variacijos norvegų liaudies tema)
 Op. 25 – 6 poemos (Ibseno dainos) balsui ir fortepijonui
 Op. 26 - 5 poemos balsui ir fortepijonui
 Op. 27 - Styginių kvartetas g-moll
 Op. 28 – 4 albumo lapai fortepijonui
 Op. 29 – Improvizacijos 2 norvegų folklorinėmis dainomis fortepijonui
 Op. 30 – 12 norvegų folkloro dainų aranžuočių vyrų chorui ir solistams
 Op. 32 – Kalno vergija baritonui, styginių orkestrui ir ragui
 Op. 34 – 2 elegiškos melodijos fortepijonui
 Op. 35 – 4 norvegiški šokiai
 Op. 36 – Sonata violončelei ir fortepijonui a-moll
 Op. 38 – Lyrinės pjesės fortepijonui, 2-asis sąsiuvinis (8 pjesės - Lopšinė, Liaudies daina, Melodija, Halingas, Springdansas, Elegija, Valsas, Kanonas)
 Op. 39 – Romansai balsui ir fortepijonui
 Op. 40 – Siuita fortepijonui Iš Holbergo laikų
 Op. 41 – Dainų transkripcijos fortepijonui
 Op. 42 – muzika B.Bjernsono deklamacijai Bergliot
 Op. 43 – Lyrinės pjesės fortepijonui, 3-asis sąsiuvinis (6 pjesės - Drugelis, Keliautojas, Tėvynėje, Paukštelė, Meilingas, Pavasarį)
 Op. 44 – Reminescencijos iš kalno ir fjordo balsui ir fortepijonui
 Op. 45 – Sonata smuikui ir fortepijonui Nr. 3, c-moll
 Op. 46 – Pero Giunto siuita Nr. 1 (Rytas, Ozės mirtis, Anitros šokis, Kalnų karaliaus oloje)
 Op. 47 – Lyrinės pjesės fortepijonui, 4-asis sąsiuvinis (7 pjesės - Valsas, Albumo lapelis, Melodija, Halingas, Melancholija, Springdansas, Elegija)
 Op. 48 – 6 dainos balsui ir fortepijonui
 Op. 49 – 6 poemos balsui ir fortepijonui
 Op. 50 – Opera Olavas Trygvasonas
 Op. 51 – Sena norvegiška daina su variacijomis 2 fortepijonams
 Op. 52 – Dainų transkripcijos fortepijonui
 Op. 53 – 2 melodijos styginiams
 Op. 54 – Lyrinės pjesės fortepijonui, 5-asis sąsiuvinis
 Op. 55 – Pero Giunto siuita Nr. 2 (Ingridos skundas, Oriento arabių šokis, Pero Giunto sugrįžimas, Solveigos daina)
 Op. 56 - Trys pjesės orkestrui
 Op. 57 – Lyrinės pjesės fortepijonui, 6-asis sąsiuvinis
 Op. 58 – Norvegija – ciklas balsui ir fortepijonui
 Op. 59 – 6 elegiškos dainos balsui ir fortepijonui
 OP. 60 – Poemos balsui ir fortepijonui
 Op. 61 – Dainos vaikams balsui ir fortepijonui
 Op. 62 – Lyrinės pjesės fortepijonui, 7-asis sąsiuvinis
 Op. 63 – 2 šiaurietiškos melodijos styginiams
 OP. 64 – Simfoniniai šokiai norvegų temomis
 Op. 65 – Lyrinės pjesės fortepijonui, 8-asis sąsiuvinis
 Op. 66 – 19 norvegų liaudies dainų fortepijonui
 Op. 67 – Kalnų mergelė ciklas balsui ir fortepijonui
 Op. 68 – Lyrinės pjesės fortepijonui, 9-asis sąsiuvinis
 Op. 69 – 5 poemos balsui ir fortepijonui
 Op. 70 – 5 poemos balsui ir fortepijonui
 Op. 71 – Lyrinės pjesės fortepijonui, 10-asis sąsiuvinis
 Op. 72 – Norvegų valstiečių šokiai fortepijonui
 Op. 73 – Nuotaikos fortepijonui
 Op. 74 – 4 psalmės baritonui ir mišriam chorui

Nuorodos 
 Biografija 
 Edvardo Grygo muziejus 

Grygas
Grygas